**Munakan rautatieonnettomuus** tapahtui 29. lokakuuta 1923 Seinäjoki-Vaasa-rataosuudella Kyrönjoen ylittävällä Munakan rautatiesillalla kun tavaravaunuun lastattu suuri höyrykattila tarttui tulistinputkistaan sillan rakenteisiin rikkoen niitä. Onnettomuudessa ei tullut henkilövahinkoja mutta silta vaurioitui pahoin keskeyttäen pitkäksi aikaa junaliikenteen ja useita tavaravaunuja tuhoutui.

Seinäjoelta Vaasaan kello 14.25 iltapäivällä lähteneessä sekajunassa oli kolmeen avotavaravaunuun sijoitettuna suuri höyrykattila laitteineen. Kattila oli kuormattu Tuurin rautatieasemalla ja se oli matkalla Vedenojan tehtaille. Kun juna saapui Munakan sillalle ensimmäisen vaunun kuorma tarttui sillan kaarirakenteisiin työntäen seuraavassa vaunussa ollutta kuormaa taaksepäin niin että niissä kuormana ollut putkikattila kääntyi poikittain ja tarttui kiinni siltaan. Höyrykattilavaunujen perässä oli umpinaisia tavaravaunuja, joissa oli lastina halkoja, kappaletavaraa ja perunajauhoja. Siltaan tarttunut putkikattila murskasi näiden vaunujen ylärakenteet niin että niistä jäi ehjäksi vain lavetit. Silalle syntyi seitsemän tavaravaunun ruuhka, näiden vaunujen joukossa oli bensiinisäiliövaunu, jonka rikkoutuessa bensiiniä alkoi valua Kyrönjokeen. Junan etuosassa olleet 9 vaunua säilyivät ilman vaurioita, sillan Seinäjoen puoleiselle puolelle jäi neljä vioittunutta vaunua ja 16 vioittumatonta vaunua. Junan perässä oli matkustajavaunuja, joissa oli koululaisia matkalla Ylistaroon. Henkilövahinkoja onnettomuudessa ei tullut. Silta siirtyi noin 10-15 senttimetriä paikaltaan ja useita sillan pystykaaria katkesi ja siltarautoja vääntyi vääriksi.

Onnettomuuden vuoksi junaliikenne Vaasan ja Seinäjoen välillä keskeytyi kunnes paikalle saatiin rakennettua tilapäinen silta. Matkustajia, matkatavaroita ja postia kuljetettiin siihen saakka veneillä ja tilapäisellä lautalla onnettomuuspaikan ohi Kyrönjoen yli.  Vaurioituneen sillan viereen rakennettu tilapäinen puusilta valmistui joulukuussa 1923 ja ensimmäinen juna pääsi siitä kulkemaan 11. joulukuuta 1923. Sillan korjaamista varten Saksasta tilatut rautaosat saatiin Suomeen helmikuussa 1924.  Sillan korjaustyö valmistui maaliskuussa 1924 ja ensimmäinen juna ajoi korjattua siltaa pitkin 12. maaliskuuta 1924. Tilapäinen puusilta purettiin sen jälkeen. 

Junassa lastina ollut höyrykattila oli alunperin toimitettu Turusta Kellokosken sahalle Tuuriin, mutta se osoittautui liian suureksi ja sen vuoksi myytiin Vedenojan tehtaille. Kattila kuormattiin Tuurin asemalle samoihin vaunuihin, joissa se oli tullut Turusta. Useita henkilöitä asetettiin syytteeseen siitä että he eivät olleet tarkistaneet ylittivätkö höyrykattilan osat vaunuihin lastattuina Seinäjoki-Vaasa-rataosuuden suurinta sallittua kuormauskorkeutta. Syyte kumoutui kun selvisi että Turun rautatieasemalla tehdyssä mittauksessa kattilalastin korkeus oli ollut 4 630 millimetriä kyseisen rataosuuden suurimman kuormakorkeuden ollessa 4 660 millimetriä.

Lähteet
-------

1. 1 2 3 4  Jälleen tuhoisa rautatieonnettomuus, Helsingin Sanomat, 01.11.1923, nro 298, s. 5, Kansalliskirjaston digitaaliset aineistot
2. 1 2 3  Mitkä ovat huomattavimmat rautatieonnettomuudet, Aamulehti, 04.12.1938, nro 328, s. 17, Kansalliskirjaston digitaaliset aineistot
3. 1 2 3  Yhä uusia siltavaurioita. Munakan siltaonnettomuus, Suomen Kuvalehti, 10.11.1923, nro 45, s. 12, Kansalliskirjaston digitaaliset aineistot
4. ↑  Munakan tilapäinen silta valmistumassa, Aamulehti, 12.12.1923, nro 286, s. 5, Kansalliskirjaston digitaaliset aineistot
5. ↑  Munakan sillan korjaus, Vaasa, 11.02.1924, nro 35, s. 2, Kansalliskirjaston digitaaliset aineistot
6. ↑  Munakan sillan korjaus päättynyt, Kokkola, 13.03.1924, nro 31, s. 3, Kansalliskirjaston digitaaliset aineistot